P. Hrušovský, predseda NR SR: (2003-04-09):
J. Ševc, poslanec: Vážený pán predseda, vážená Národná rada, vážené poslankyne a poslanci. Poslanci Klubu KSS, ako viete, kategoricky odmietli predmetný vládny návrh zákona, ktorým sa mení a dopĺňa zákon Národnej rady číslo 277. Povedali sme aj prečo. Je zlý, protiľudový, asociálny. Zakladá ďalšie nerovnosti medzi občanmi. Zdôraznili sme, že je vo svojej podstate nielen protiústavný, ale aj v rozpore s hlavnými princípmi práva, najmä pokiaľ ide o dôchodcov a najslabšie sociálne skupiny. Prezident republiky odmietol podpísať novelu hlavne z dôvodu jej drastického sociálneho dopadu najmä na život a životnú situáciu tých skupín obyvateľstva, o ktorých sme hovorili, ktorí už dnes žijú pod hranicou biedy a pre ktorých táto asociálna nehumánna politika bude mať ťažké dôsledky. Ja najvyšší čas, aby si túto skutočnosť uvedomili všetci, ktorí v zákonodarnej aj vo výkonnej moci pôsobia, bez ohľadu na to, či patria ku koalícii, alebo k opozícii. Podaktorí poslanci často zdôrazňujú, že zástupcovia občanov v parlamente by sa mali riadiť svojím vedomím a svedomím. A ak parlament opäť odsúhlasí novelu, bude to neklamný dôkaz, že v tomto parlamente sedia hlavne ľudia so svedomím, ktoré, žiaľ, tiež potrebuje pomoc. Nechcem strašiť, ale považujem za potrebné zdôrazniť, a to najmä v súvislosti s touto novelou, že ľudská a občianska trpezlivosť má svoje hranice. A tie sú dané hlavne podmienkami života. Jedným zo signálov je stúpajúca tendencia samovrážd a celý rad ďalších demografických ukazovateľov. V kontexte s predmetnou novelou zákona je na zamyslenie aj verejná diskusia o nej. Pozoruhodné sú signály, ktoré prichádzajú z radov súkromných lekárov. Ich argumentácia je, že nepotrebujú žiadne vykonávacie predpisy zrejme na to, aby svoje konanie poškodzujúce pacientov mohli ospravedlňovať vlastnou interpretáciou. Bez týchto a ďalších náležitostí by parlament nemal v žiadnom prípade odsúhlasiť túto novelu. Nás najviac znepokojuje protiústavnosť tejto novely. Poslanci, ale aj všetci ostatní ústavní činitelia prisahali na svoju česť, že budú vždy konať v súlade s ústavou a so zákonmi, dbať, aby sa celá spoločnosť riadila ústavou a zákonmi. Avšak táto novela je flagrantným porušením ústavy, zákonov a samotných základných princípov práva, predovšetkým princípu retroaktivity a rovnosti účastníkov právneho konania a právnych aktov. Všetci súčasní dôchodcovia si celé desaťročia a za podmienok, ktoré vymedzovali ich práva a nároky, platili zdravotné poistenie. Poskytovanie zdravotníckych služieb, ich rozsah a kvalita boli definované a ustanovené aj v polohe zvykového práva. Je v rozpore s uvedenými princípmi, aby štát, ktorý bol zmluvnou stranou i garantom dnes jednostranne a so spiatočnou platnosťou upravoval tieto podmienky. Nebezpečenstvo tejto novely spočíva aj v tom, že sa stane precedentom z vôle štátu voči občanom. Vytratí sa tým aj ten najmenší dôvod, aby si občan myslel, že je rovnocenným partnerom štátu v procese tvorby a uplatňovania zákonodarstva. Je smutné, ak žijeme v pomeroch, keď ľudia ako pán minister Zajac môžu prostredníctvom demokratických inštitútov diktovať svoju vôľu občanom, jediným skutočným nositeľom originálnych právomocí v štáte. Z doterajšieho konania a správania sa ministra zdravotníctva je nad slnko jasné, že do zdravotníctva neprišiel preto, aby tam urobil poriadok v prospech občanov, ale aby vytváral dojem, že zodpovednosť za sústavne sa zhoršujúci stav v zdravotníctve nemá vláda, ale samotní občania. Nepostavil sa proti tým, ktorí najrôznejšími spôsobmi a trikmi devastujú naše zdravotníctvo, ale proti občanom, ktorí sú obeťou premeny zdravotníctva na výdatné zlaté ryžovisko pre farmaceutické a iné štruktúry. Žiaľ, dnešné zdravotníctvo prestalo byť sférou starostlivosti o zdravie človeka. Čím ďalej tým viac sa stáva výnosnou sférou ziskových najrôznejších parazitov. Prijatie a uplatňovanie tejto novely sa stane dôležitým motorom pohybu práve týmto smerom. Je potrebné, aby Slovensko malo jasnú zdravotnícku doktrínu a nelepilo ju podľa jednotlivých ministrov. Preto by bolo namieste, keby vláda v hľadaní zdrojov na liečenie a na ochranu zdravia nešla žobrať od občana, lebo to nie je motivácia ani pre lekára, ani pre štát, ale hľadala východiská na inú stratégiu ekonomických nástrojov, než je zvyšovanie cien. Preto poslanci za KSS nemôžu hlasovať za tento zákon ako celok. Sme proti takto poňatému zákonu, i keď pripomienky pána prezidenta sú racionálne, s ktorými možno súhlasiť. Ďakujem. (Potlesk.)